# Silminnäkijöiden väärät havainnot vaikuttavat jopa 70 prosenttiin virhetuomioista – Syitä tutkitaan Heurekan asiakkailla

### Heurekan tiedepuistossa voi testata, miten itse todistaisit silminnäkijänä oikeudessa. Samalla kerrytät tutkimusaineistoa Åbo Akademin oikeuspsykologeille.

Mari Sjöblom ryhtyi Heurekan silminnäkijän kokeeseen sattumalta. Osa tehtävistä hänen tuli suorittaa toinen silmä peitettynä. (KUVA: MIKA RANTA / HS)

[**Timo Paukku HS**](https://www.hs.fi/haku/?query=Timo%20Paukku%20HS)

Julkaistu: 13.7. 2:00

**KAPEALLE** kujalle astuu nainen. Hän kääntää katseensa oikealle ja vasemmalle.   
  
Kuin muotikuvastoissa. Mutta hänen liikkeensä ovat poseeraukseen liian täsmällisiä. Kuvaajakaan ei näy missään.   
  
On vain [**Mari Sjöblom**](https://www.hs.fi/haku/?query=mari+sjoblom) ja hänen silmänsä. Hän saa katsoa henkilö vajaan minuutin.   
  
Mitä hän näki?   
  
Todistakoon. Sjöblom saa pian eteensä digitaalisia kuvia, samanlaisia kuin poliisi hänelle esittäisi. Niistä pitäisi poimia tuo äsken nähty henkilö.   
  
Sjöblom toistaa saman kokeen vielä kolme kertaa.   
  
Kokeessa ei tuomita ketään, näkipä mitä ja miten tahansa. Sen sijaan Sjöblom pääsee osaksi tieteellistä koetta.   
  
**SJÖBLOM** on Heurekan tiedepuistossa todistaja numero 78. Oikeuspsykologi [**Thomas Nyman**](https://www.hs.fi/haku/?query=thomas+nyman) vahtii koetta tarkkana ja jopa mittaa, kuinka valoisaa kokeen aikana on.   
  
Hän haluaa heinäkuun aikana vielä yli 900 todistajaa lisää. Tiedekeskus Heureka on virittänyt heinäkuuksi takapihalleen tiedepuisto Galileihin kokeen, jota voi sanoa vaikka Silminnäkijän rastiksi.   
  
Tarkoitus on selvittää, millä etäisyydellä silminnäkijän havainto on luotettava. Kokeen tuloksista Nyman kokoaa oikeuspsykologian väitöstä.   
  
”Aiemmin kokeissa on todettu, että yli 15 metrin jälkeen silminnäkijän luotettavuus alkaa romahtaa. Me testaamme nyt silminnäkijän havaintoja yli sataan metriin”, sanoo nuori tutkija. 

Silminnäkijän kokeen lavastus Heurekan tiedepuistossa. Oikeassa kokeessa Mari Sjöblomin tuli tarkastella ”epäiltyjä” kauempaa eri etäisyyksiltä, jopa sadan metrin päästä. (KUVA: MIKA RANTA / HS)

Tunnistus huononee, kun etäisyys kasvaa. Tarkkaa arviota siitä, miten se huononee, ei ole. Nymanin mukaan metrejä ei ole määritelty missään, vaikka rikostutkijat tunsivat ongelman jo 1900-luvun alussa.   
  
**KOKEEN** avulla selviää ehkä tuo tarkka metriluku. Nymanin mukaan mittauksessa kyse on paitsi metreistä myös valaistuksesta. Siksi hän tarkistaa päivänvalon määrän valomittarilla.   
  
”60 metrin jälkeen tunnistaminen ei ehkä ole enää mahdollista”, sanoo Nyman.   
  
Nyman haluaa Heurekan pihalta tuhannen ihmisen aineiston. Silloin otos alkaa olla luotettava.   
  
Hyvältä näyttää. Koe oli viritettynä Heurekaan heinäkuun alussa vasta toista päivää. Jo lähes sata oli antanut vapaaehtoisen silminnäkijän ”valan”.   
  
Tuhat saadaan heinäkuun aikana varmasti täyteen.   
  
”Heurekassa käy heinäkuussa tuhatkunta ihmistä päivässä, satoi tai paistoi”, tietää kokemuksesta Heurekan tapahtumavastaava [**Annina Pikkumäki**](https://www.hs.fi/haku/?query=annina+pikkumaki).   
  
**TULOKSET** tuskin jäävät arkistoon pölyttymään. Hanketta vetää näet Åbo Akademin tutkija, oikeuspsykologian dosentti[**Julia Korkman**](https://www.hs.fi/haku/?query=julia+korkman), joka johtaa kansainvälistä hanketta silminnäkijän todistelusta.   
  
Åbo Akademin ryhmän ja Nymanin tuloksia ehkä sovelletaan joskus maailman oikeussaleissa.   
  
Yhdysvalloissa esimerkiksi valtaosa vääristä tuomioista perustuu siihen, että silminnäkijä tunnistaa ihmisiä väärin.   
  
Tämä on paljastunut dna-testeistä, joissa on vertailtu epäiltyjen ja tuomion saaneiden perimää. Dna-tutkimusten avulla on voitu vapauttaa jo 247 henkilöä, joiden väärä tuomio perustui kokonaan tai osittain silminnäkijän väärään tunnistukseen.   
  
**KOKEET**jatkuvat Heurekassa.   
  
Testinohjaaja [**Elsa Korkman**](https://www.hs.fi/haku/?query=elsa+korkman) kutsuu ”epäiltyjä” radiopuhelimella kapealle radalle, jota reunustavat pressut.   
  
Koodattu kutsu tuo kokeeseen selvästi agenttimaista jännitystä. Nyt ollaan kuin rikossarjassa!   
  
Yksi silminnäkijä näplää radan päässä sormiaan hermostuneena, kuin olisi oikeuden edessä.   
  
Katsoja saa tarkkailla kohdetta kymmeniä sekunteja. Se on paljon, jos vertaa silmänräpäyksiin, joita rikospaikalla ehkä ehtii nähdä, paetessaan.   
  
Jännitys voi johtua siitä, että näkeminen ei ole helppoa edes Heurekan silotellulla testiradalla. Kaikilla ”epäillyillä” on lähes sama vaatetus.   
  
Henkilö seisoo paikallaan eri etäisyyksillä. Kukaan ei juokse, huuda, pakene tai riuhdo. Missään ei näy asetta tai verta.   
  
”Näin poistamme näkemiseen vaikuttavia tekijöitä ja keskitymme etäisyyteen”, sanoo Nyholm.   
  
**ÅBO AKADEMI**alkoi yli vuosi sitten kysellä, voisivatko Heurekan asiakkaat auttaa kokeessa. Näin mukaan saataisiin kaiken ikäisiä. Heurekalle tämä sopi mainiosti.   
  
”Mehän sivusimme teemaa jo 1994 näyttelyssä Rikos ja väärennös”, sanoo Heurekan elämysjohtaja [**Mikko Myllykoski**](https://www.hs.fi/haku/?query=mikko+myllykoski).   
  
”Sieltä jäi hyvin mieleen ’valehtelee kuin silminnäkijä’, vanha venäläinen sananlasku.”   
  
**SJÖBLOMIN** tulos on nolla. Hän ei tunnistanut ketään oikein.   
  
”Optikkoni on tästä innoissaan”, nauraa kieltenopettaja Sjöblom. Hän on menossa uusimaan silmälasejaan.   
  
”En sanoisi tulosta huonoksi. Koe kertoo, miten vaikeaa on nähdä tarkasti”, lohduttaa Nyman. ”Parhaimmat ovat tähän mennessä arvioineet oikein kaksi neljästä.”   
  
Kokeen voi tehdä Heurekassa 29. heinäkuuta saakka. Oikaisu 13. heinäkuuta kello 10.30: Toisin kuin jutun otsikossa luki, silminäkijän havainnoista 70 prosenttia ei ole vääriä, vaan silminnäkijöiden väärät havainnot vaikuttavat jopa 70 prosenttiin virhetuomioista.